HaDW-ALMA/ALMeD huggingface dataset:
PUR FERE SYRUP LAXATIF
Pernez cerlange, coupere, centoire, ysope, esclareie, polipode, cicoreie, capillus Veneris, adiantos, andive, saxifrage, fanuil, persil, luvasche, puliol real, cettrake, letues salvage, malve orteilane, de chascune une poigne, e un unce des flurs dé violes e demi-unce de flurs des roses, e orge ben lavé e puré, e une livere e demi de sucre de alisandre - e si vus ne avez de cel, pernez sucre bogie .ii. liveres e demi - e un galun de eisil.
Pus pernez une paele bele e clere e metez i treis galuns u .iiii. de bone cerveise estale e furmentale, e si i mettez vos herbes a quire.
Si lessez boillir geskes au tierz.
Pus metez i un potel de eisil, si le lessez bien boillir ensemble od les herbes, pus fetes culer parmi un drap e pus remetez cel jus arere en la paele e pus vos freides semences e vos autres pudres e tiume e epetime e les avant dites violes e roses.
Pus pernez les aubuns de .vi. oes, si medlez od l'autre potel de eisil, si medlez ensemble pur escurer.
Mes veez ke vostre eisil seit deveite
e pus versez en la paele mult grelement e muvez durement que ne prenge a la paele.
Pus fetes le culer parmi un drap, pus remetez arere cel decoctiun en la paele, pus vostre sucre, si le fetes boillir un petit, ben geskes a un galun u plus, pus si l'asseez aval, si le mettez enz un bel picher net, si le dunez a beivere le vespre tieve e le matin freit bon hanapé petit sulunc sa force.
A FERE OXIMEL
A fere oximel : Cuillez teles herbes : pren rascine de fanuil, persil, rascine de ache e rascine de polipode, rascine de ditaundre e de careuy, e de eble e de reiz, e meine escorce de seu, e lavez ces herbes mut nez, pus si les fetes trencher mut menuz.
Pus seient mis en eisil e seient iloekes .ii. nuiz e seient pus mis a boiller.
Pus si en fetes culer parmi un drap fort e prendre forment hors le jus, pus pernez les .ii. parties de cel jus e le terz de bon mel quit e ben escumé, si medlez ensemble, sil fetes al tierz feiz boiller mult bien e muvez tuz jur e escumez tut jur e le signe de parfite coctiun est itele : pernez de vostre esclice, si degutez sur vostre ungle, e s'il est si espés k'il ne decurget sur vostre ungle, si est assez.
DIOTÉ
Uignement dioté : Pernez la rascine de wymalve livere .ii., fenugrec e la semence de linois u la rascine de luvasche u de burage, de ambes livere .i., squillis u oignuns livere demi.
Raez les mut ben e lavez e batez tut ensemble od la semence de lin e od le fenegrec e od lé squilles e metez a temprer .iii. nuiz en .vii. liveres de ewe.
Le quart jur met a quire utre le fu deske il cumencet espessir, pus metez le enz .i. sacel petit petit e petit e quant vus le vulez prendre, metez i un poi de ewe boillant pur en trere le meuz hors le jus e de cel jus pernez .v. liveres e .iiii. liveres de oille u de bure e boillez ensemble tut deske a .v. liveres, si que les .iiii. liveres seient quit einz, pus metez i vostre cire livere .i. e quant il ert defit, metez i vostre terbentin e galbanum, gummi de erre, de chascun .ii. unces.
Au derain metez i vostre pudre de colofonie e de reisine, de chascun demi livere, e met a quire e quant ert quit, seit osté del feu e quant il ert enfreidi e endurci, amiablement seit quilli sus e mis en boistes.
E cest oignement est bon a plusurs dolurs e freid piz rechaufe e alasche e a pleuresi : rechaufe .i. petit en .i. test al feu e pus en oint le piz e tuz autres freid lius que sunt ensechi sanét e escaufét e amoistét.
La livere de cest vaut .iiii. deners.
CONFECTIUN
Confectiun bon pur gute e pur cunforter l'estomac e que ben defit : Pernez la rascine de reiz ben paré blanc e pus hagé menu.
Pus seit tempré treis nuiz e .iii. jurz en vin egre u plus.
Pus pren bon mel, quit treis feiz e treis feis escumé, bone quantité e si il est gutus, pren le jus de neire mentes .i. bone quanteté e .ii. tant del jus de l'herbe yve, si medlez ensemble e od vostre mel quit, si que les .ii. parz seient mel e le tierz del devant dit jus.
Pus seit autre feiz quit e escumé mut ben, pus mis en boistes, bien en cire u enz un picher.
Si mangue de cest leteweire chescun jur une quilleree jun od la liqur e humez une feiz aprés de cele liqur.
Si l'estomac est enfreidi e ne defit mie ben, dunc pren les .ii. parties del jus de mentes e la tierce partie del jus de herbe yve aturné si cum est avant dit.
Si il est reumatic, si pren les avant dit jus des herbes par ouuele mesure e seint aturné a l'avant dite manere.
YPOCRAS
Des humurs : Une est chaude, le autre freide, le tierz sec, le quart muiste.
Par chalur sunt tutes choses sustenues par lesqueles nus vivums.
Nos os sunt seccs, que il nus dunent force a suffrir travail.
Freides sunt les entrailles, dunt nus espirums, e li sanc est muiste, lequel nurist la vie.
Par les os e par les entrailles curent les veines ki guverne le sanc e le sanc la vie e la vie le cors sustient.
Ore veez cum devez les maus cunustre.
Si hume est sein sa urine est devant manger ruge, aprés manger blanche.
Urine crasse e truble cum urine de asne signefie dolur del chef proceinement a venir.
Urine enfievrés al setime jur terminee, si al quart jur est blanche e al secund jur ruge, signefie garisun.
Urine que est crasse e mult blanche si cum cele que est de mutes humurs signefie a venir fevere quarteine.
Urine que est sanglentee signefie la vessie estre blescee de aucune purreture que ait dedenz lui.
Urine carcive e blanche cum fust velue signefie le mal des reins.
Urine que semble pudrus signefie la vessie blescee.
Urine que chet par gutettes e si noue desure cum ampulles lunge enfermeté signefie.
Urine que noue sure une crasse reelee ague e lunge enfermeté signefie.
Urine a femme pure e clere, si al urinal lust cum argent e cele femme suvent vomist e si n'ad nul talent de manger, signefie la femme estre enceinte.
Urine a femme blanche e pesante e puante signefie dolur des reins e le mariz plein de mal e de enfermeté de freit.
Si urine a femme eit escume de sanc desure e est clere cum ewe, signefie dolur del chef e talent de dormir e de manger aver perdu pur le enfleure de l'estomac.
Urine de femme que est del peis e de la colur de plum signefie la femme enceinte e signefie le mariz purri.
Urine de femme que est enflé e que ad la tusse e la menisun, si ele est de colur de lin, signefie que la femme ne puet pas estre seine.
Si devez cunustre par les urines les maus a jofne cors e quant vus les avez cunu, si purrez ver medscines encuntre.
E pur ceo que hummes sunt de divers qualitez, encuntre chescun mal i ad plusurs medscines e ore cumencerunt, primes al chief e pus as aultres membres.
PUR MAL DEL CHEF
A dolur del chef : Pernez puliol quit en eisil, sil metez as nariz, si que il sente le odur e fetes une corune de cel puliol quit e corunez le chef.
A dolur del chef que lungement tient : Pernez une poigne de rue e un autre de ere terestre e la tierce de foiles de lorer e de luvache, quisez tut cest ensemble en ewe u en vin e de ceo oigniez le chef.
Rue triblez ové sel e ové mel e mis cum est enplastre al chef e mult profite.
Al felun que est el chef de humme, si fet le chef enfler : Pernez la gresse de cerf e mel ové farine de orge e ere e morele e triblez tut ensemble e pus si raez le chef al malade, si metez cest enplastre en une almuce e si eschaufez le aumuz ové l'enplastre, si metez autresi chaud sur le chef que il seit ilocs deske il seit garri.
Rue e fenuil quisez ben ensemble ové ewe, si en lavez le chef.
Rue triblez ben, si metez en fort eisil, e de ceo oignez ben le chef desuz.
Pernez la neire bete, si l'estemprez ben e pernez le jus, si oignez ben le frunt e les temples.
Pernez les moles foilles de l'ere, si les triblez mult ové eisil e ové oille e ové sel ars en pudre, si en oignez le chef.
Sauge ové eisil triblé e ové oille rosade, mellez e pernez, si oignez le chef.
Vetoine, verveine, aluine, celidoine, plantaine, rue, yeble, sauge e de l'escorce del seu, vint greins de peivere, e triblez tut ensemble, si le quisez ben en vin, si en bevez checun jur jun e autresi al cucher.
Al dolur de la teste : Pernez foille de ere terrestre e destemprez od oille e od eisil e oignez les narilles.
Foille de ere triblez od eisil e od le blanc de l'oef, de ceo oignez le frunt.
Fenoil e lovache e rue e peivere e mel destemprez od vin, si bevez jun.
Fenoil e aloine quit en eisil, de ceo lavez le chef e oignez le frunt sovent.
Item puliol chaut od sa flur bevez jun, si vus detenez de manger desque a nune.
Item pernez sauge, si triblez en vin, si en bevez suvent.
Item pernez aloigne, si quisez en eisil, si fetes emplastre, si liez al chef.
Item pernez betoigne, si quisez ben en ewe, si lavez le chef e sur le chef metez l'erbe chaude.
Al chef purger e a la voiz esclarzir e al huvet desecher : Pernez une poignee de aloigne e une de maruil e cent greins de peivere e treis coillerees de farine de feves e un hanapee de mel, quisez tut ensemble en un pot, a la spes de mel, pus sil refreidez e metez en un ampolle e quant mester serraz, usez une cuilleree e endementers gardez vus de manger lard e oile e bure.
PUR MALADIES DES OILZ
Dolur des oilz malades : Avient a la fie od grant enflure, a la fie od perfusiun de sanc, a la fie od lermes, a la fie od grant buillissement, a la fie od manjue, a la fie od chacie.
Encuntre tuz les mals des oilz ci orrez medcines.
A tuz les mals des oilz : Quisez mut ben le ruge limaçun en ewe, si en cuillez la gresse, si en oignez les oilz quant vus irrez dormir.
Item a la chacie des oilz : Triblez ensemble arrement, mel, aubun de l'oef, uelement, e metez l'emplastre sur les oilz.
Item triblez le cerfoil, sil destemprez od le aubun de l'oef e quant vus irrez dormir, sil metez sur les oilz e, s'il i ad ren de malveis sanc u de quiture, tut le juttera hors.
Item as lermes des oilz : Pernez une foille de cholet, si l'oignez de glere e metez la nuit sur les oilz.
Item collirie bon as oilz : Pernez eufrasie bone partie, si l'estampez mult durement, si en pernez ors le jus parmi un drap, si fetes saim en une paele de arreim de oignt de malle porc e autretant de saim de owe u de chapun, si culez parmi un drap le seim, si metez en la paele, si eschaufez, pus metez le jus, si boillez ben ensemble e movez les funz de la paele ben od une ronde pere, pus le metez aval, sil lessez refreidir, sil gardez en une boiste, si metez as oilz quant vus irrez dormir un petit desque vus seez guari.
Item la gresse de tuz pessuns de fluvie eschaufe el solail deks i ait seim e cel seim mellez od mel, si vus en oignez les oilz, mult esclarirunt.
Item as oilz que a la fie doillent e a la fie sunt seins : Mellez ensemble mel e jus de centoire, si en oignez les oilz.
Item as oilz sanglanz : Maschez mente, si metez lungement sur les oilz.
Item mangez betoine jeun, si vus amendera mult la veue.
Item bevez chescun jur jun l'aune e mangez rue, si vus esclarzirunt les oilz que al soleil lusant verrez les esteiles.
De la maele des oilz ne dei pas celer : Cel mal avient de diverses humurs del cerveil, ceo est a saver, de melancolie e autres humurs.
La curaciun de cest mal tele est : leissent le vin ruge e le baigner, si se forcent de chanter suvent e beivent leit de chevere suvent e blanc vin beive atemprément.
Al comencement seignez le malade de la veine capitale, que vus eiez un petit sanc, e aprés pernez le jus de l'here terrestre e le jus de pinpernele e le jus de olive uele mesure, si en oignez les oilz.
Item oinement esprové a la maele e a la teie des oilz : Metez eisil mut egre en un vessel de areim e le jus de purneles dé bois e plum e aloen e mellez tut ensemble e leisse le vessel ester ben covert longement e quant mester serra, metez as oilz.
Item a la teye des oilz medcine esprovez : Pernez le fel de lievre e mel uele mesure, si destemprez ensemble, si en oignez les oilz, si garra.
As narilles puantes laquele chose avient del cervel : L'en trove richement verreies medcines encuntre, mes ore orrez medcines que ja ne faudrunt.
Pernez le jus de mente e de rue, si mellez ensemble, si metez as nasrilles suvent, si amenderat mut le cervel e ostera tute la puur.
Item pernez le jus de l'here, si metez as nasrilles.
Item triblez la rose, si la quisez ben en vin e un poi de mel, si culez parmi un drap, si metez as narilles.
Item triblez le jus de dragance, si metez as narilles.
Item fetes poudre des escales de oes de geline dunt les pucinz sunt issuz, sil sufflez es narilles e endementers que vus frez nules de ces medcines que jo ai devant dit, fetes le beivere aloigne triblé od mel.
Puur de buche, si purrez oster : Mangez le puliol sec u cerfoil u transglutez eisil quant vus irrez coucher.
Item mangez suvent les foilles de fou e lavez la buche de eisil.
Item bevez puliol destempré od vin aprés manger e ço mult suvent, si en jettera tute la puur e vus fra bone aleine aver.
Item destemprez peivere od blanc vin e si chaut cum poez suffrir en vostre buche tenez e par ces medcines la puur osterez.
A dolur des denz : Raez ben la corne de cerf, si quisez ben cele rasure en vin u en ewe, si humez de ço autresi chaut cum vus purrez suffrir, sil tenez en vostre buche desque seit refreidie.
Pus le jetez fors, si humez plus e issi fetes suvent desque vus seez gari.
Item pernez la pudre de baie de lorer od un poi de encens, triblez en vin, si tenez en la bouche.
Item rue quit en vin u en cerveise ben, tenez teve en la bouche.
Item mangez le milfoil, si en bevez le jus suvent.
Item la racine pernez de la chanillee, si la quisez ben en breses, si la raez ben defors od un cutel.
Si estampez ben la racine, si metez sur la dent desque seit refreidi e pus i metez aultre.
Item betoine quisez en eisil u en vin desque a la tierce part, si tenez ço ben chaut en vostre buche, e ço suvent, desque vus seez gari.
Item a la dolur des denz que avient od enflure : Pernez la wanteleine / .i. foxesglove / od sa racine e si la triblez ben, si fetes une emplastre, si metez sur l'emflure e seit iloques lunge pose e fetes ço suvent desque vus seez gari.
Item triblez ben la premerole desque vus en eez le jus, si metez le jus en sa narille, mes nient en cele part ou la dolur est, mes en l'autre.
Item triblez peivere e vin ensemble e chaut tenez en vostre buche.
Item as neires denz : Pernez les branches de la vigne, si en fetes carbun, si en furbez les denz od le carbun e od ewe e ço suvent.
Maschez les racines de verveine e de agrimoine e quisez les avant dites racines ben en vin, si en lavez suvent les denz.
Item pur denz dolur : Pernez la entre-escorce de su e la terce part de sel ars, si fetes une pelote e metez a la dent.
PUR DOLUR DES ORAILLES
Pur la dolur des orailles : Pernez le jus de mente, si fetes teve, si metez as orailles.
Item si il i ad verms as orailles : Destemprez le mentastre od vin, si culez parmi un drap, sil fetes teve, si metez as orailles.
Item le jus de la semence de su metez as orailles, si amendera mult le oie.
Item le jus de fenuil teve mis as orailles oscist les verms.
Item le jus de eble metez as orailles auque teve, laquele chose dune oie a humme qui lung tens ad esté surd.
De ço que les chevous cheent avient de la feblesce del cors u de males humurs.
La curaciun est cete : Pernez la cendre de peil de serpente e mellez od oignt de urs, si en oignez le chef.
Item de moele de cerf oignez le chef, si confermera les chevous.
Item ardez la semence de lin, si mellez od oille, si en oignez le chef.
Item verveine e aloigne quisez mult ben ensemble en lessive e assiduelement en lavez le chef de cest.
Item pernez la cendre de vigne e la cendre dé os de bestes i metez e veuz oignt, si en fetes oignement, si en oignez le chef .viii. jurs, chescun jur une feiz.
Item quisez saunsue en un noef pot e pernez le seim desus, si en oignez lé ou vus plerra.
Item que les chevous ne seient chanuz : Quisez secces racines de cholet en clere ewe de fontaigne desque la meité, si en lavez le chef sovent en baign, ja ne serrunt chanuz.
Item a fere crestre cheveus que chaé sunt par teigne, mulez neele, sil mellez od crumel, si metez ou vus volez que chevuz cressent.
A FERE LA FACE BLANCHE
A fere la face blanche e sueve : Pernez le oint freis de porc e l'aubun de l'oef mi quit, si triblez cest ensemble od un poi de poudre de baies de lorer, si en oignez la face.
Item pernez en may la matinee les petiz blancs limaéuns un esquelee que vus truverez as prez e as gardins e pernez autretant des greins cum dosses d'ail de la racine de lis, e pus si pernez une geline, si la farsez ben de ces deus, pus quisez ben en ewe la geline e pus la metez einz un morter tute en tere od tuz les os, si triblez mut ben, pus si premez parmi un drap la gresse e metez en boistes e oignez la face.
Item merveilluse oignement a fere bele face e sueve e blanche : Pernez seim de porc e de geline uele mesure, si mellez ensemble, si en oignez la face e bevez fumeterre.
POCIUN PUR LE PIZ E PUR LES REINS E PUR LES ENFERMETEZ DEL CORS E DEL VENTRE
Pernez gingiber .x. d. pesant e .v. de peivere e un unce de lepre, un de pelestre e un de semence de ache e un de lovesche e un de fenuil e un de persil e un de carewy e un de espurge, escales .i. de scamoné e mel, que assez i ait, e une dragme donez al fort humme.
ITEM PUR LE PIZ
Item a la dolur del piz e la tusse e encuntre le mal del quer ci orrez medcines verreies e esprovees : Pernez un noef pot de tere, si fetes un lit es funz de maruil, e pus un altre de lard novel, e si un e un desque le pot seit pleins, e pus versez tant de cler blanc vin enz cum i purra entrer, e quisez ço tant desque a la tierce part, si culez parmi un drap, sil gardez en boistes e quant mester serra, pernez une bone coilleree, si metez en chaut vin u en chaude cerveise, cil bevez quant vus irrez cocher e ensement en jun.
Item a la secche tusse : Pernez la semence de ache e la semence de fenuil, si estampez ben e medlez od vin e bevez en jun.
Item a la dolur e espurgement e encuntre tuz les maus del piz veez ci medcine esprovee e verreie : Cuillez les purneles dé bois une bone partie e metez en un fort vessel, si les triblez ben ensemble e pernez la cerveise si tost cum ele est culee, si mellez ensemble od les purneles e metez iço en un noef pot, si faites en la tere une fosse e metez le pot iloques .ix. jurz e .ix. nuz e pus pernez de cest une hanape e petite, si donez al malade le seir chaud e le matin freit e ço fetes decs il seit gari.
E ço sacez, que la medcine est verraie e esprovee.
A humme ki est enpoisuné ci orrez medcines esprovees : Pernez une herbe que est apelé simphonie, si en pernez le peis de un dener, si destemprez od urine de femme, e donez lui a beivere, si vomera tost le mal e le venim hors e pus mangez treis plantes de cerfoil e bevez leit u de anne u de chevere.
Item pernez luvesche e andre e anise, si triblez ben ensemble e quisez en vin, si li donez a beivere si chaut cum il purra suffrir e asseurement vomera hors la male poisun e tut le venim.
Item encuntre tute poisuns e encuntre tuz maus venims oez ci medcine legere : Quisez leit de chevre desque a la tierce part od semence de chanve / .i. henep / e bevez de cest treis jurz.
Sus ciel n'ad si bone medcine encuntre venim ors triacle.
Item ki ad beu venim : Beive le jus de maroil od veuz vin, si jettra hors le venim e savera le pomun.
Item al mal del quer ke fet que li humme ne poet manger, ainz li sunt tutes viandes encuntre quer : Pernez centoire, si la quisez ben en cerveise estale e quant est mult quite, pernez la sus, si destemprez ben, si la remetez al pot, si lessez durement quire e pus si culez parmi un drap e pernez les deus parz de cest e la terce part de mel quit e escumez e culez parmi un drap e feistes boillir ensemble decs il seit mut espés e metez pus en une boiste bele e fetes le malade manger de cest lettueire chescun jur treis cuillerez desque il seit gari.
E cest li ostera la glette entur le quer, si li frad aver talent de manger e de beivre.
Encuntre ço que humme vomist e no puet retenir sa viande : Pernez puliol e maruil e peivre e quisez ben ensemble en ewe, si li fetes beivre suvent.
Item encuntre vomissement e encuntre glette : Pernez les deus parz de jus de fenuil e la terce de mel e quisez desque il seit ben espés, si bevez al seir e al matin, si vus vaudra mult a l'esplen e al pomun e ostera glette e vomite.
Item encuntre ço que homme vomist sanc u escopit : Pernez la crote de chevre e fetes en pudre e pernez pure farine de orge, si en facez past en ewe e quant vus le quirrez, jetez une bone cuilleree de cel poudre enz.
Si manguce de ço suvent e garra.
Si homme pert la parole en enfermeté : Pernez aloen, si destemprez od ewe, si versez en la buche.
Item destemprez savine e foilles del pin, si metez pionie e peivre, mellez ensemble, si li donez a beivre.
DE CONSTIPACIUN
A la dolur e a la duresce del ventre : Pernez deus cuillerez del jus de quintfoil, si li donez a humer.
Item a l'enflure del ventre : Triblez rue od vin u od estale cerveise, si la bevez suvent.
Item si vermes sunt el ventre de l'humme : Pernez la corne del cerf, si ardez en pudre e destemprez od eisil, si li donez duvent a beivre, si osciraz les verms.
PUR COSTIVORE
Encuntre costivure : Pernez la semence de lin e quisez ben en ewe e pus si ostez l'ewe e pernez le linois e friez ben od seim en une paele, pus si lui fetes ço manger ben chaut.
Item pernez la racine de fugerole, si la taillez e lessez tute nut gesir en vin e l'endemein bevez ço jun.
Item a costuvisun verrai medcine : Pernez fugerole del chenne e lavez e estampez ben od lard e aparillez ben une geline pelé e uverte, si seit ben farsé de cel herbe estampé, si seit ben quit en ewe e une grant partie de cel herbe ofoec, e quant cele geline serra ben quite, si la raez ben dedenz e dehors e cele ewe humez a mesure, pus fetes une cominee ben espesse e grasse destempré od cele meimes ewe, e mangez dunc cele geline od cele cominee e si garrez sanz grevance.
ENCUNTRE MENEISUN
Encuntre meneisun : Pernez milfoil e estampez, si que vus en eez le jus, e pernez flur de farine de furment e fetes de la farine e del jus un turtel e quisez as breses e sil mangez ben chaut.
Item si vus volez saver si li homme qui ad la meneisun forte puisse garir : Manjuce chescun jur de treis jurz le peis de un dener de semence de kersun que crest en cortil e beive aprés un tret de vin teve u de ewe teve.
Si cil estanche, si garra, s'il ne fet, il murra.
Item a la meneisun sanglante : Pernez milfoil e plantaine e fraser, si eit tant de l'un cum de l'autre, e estampez ben ensemble e sil gardez ben, e quant voldrez de cel, si destemprez od vin, si li donez treis jurz a beivre le seir e le matin, si garra pur veir.
AL FI
Al fi veez ci medcines verraies : Pur le fi sanglant pernez la moleine e triblez ben od cerveise e lessez estre si treis jurz e treis nuz, pus si en beive le malade jun e saul.
Item al fi que est hors al fundement : Estampez tresben la ameroche e bevez le jus e metez l'emplastre de menue l'erbe sure.
Item metez desure le poudre de aloen, si murra le fi.
Item pur le fi qui est al fundement : Pernez avence e fenuil, si triblez, si metez tut cru en novele cerveise, si leissez estre deus jurz u treis, si bevez chescun jur un poi, si desecchera le fi.
Item pur le fi que anguisse le numblil : Pernez un gros neir limaçun, si liez tut vif od une bende en la fosse del numblil, e quant il est mort e comence a defire, metez un aultre.
Item pur le fi : Pernez les rascines des orties, si triblez forment, sis metez en eisil un jur e une nut, pus si culez parmi un drap, si metez od cel jus treis poignees de farine de segle e autretant de sel, e treis oes, e treis escales pleines de mel, si en fetes un tortel, Si ardez sur une chaude tiwele tut en pudre, si usez quant bosoigne serra, le jur, la nut, le matin, le seir u quant vus plerra.
Item pernez mel e fel de chevre e triblez ensemble e oignez le cancre, si le sanera.
DE HOMME PLAÉ PRUVE DE VIE U DE MORT
Si vus volez saver de humme plaé si il puisse vivre u nun : Donez li a beivre chescun jur treis herbes triblez e destemprez od un poi de cerveise, ço est a saver, pinpernele, bugle e sanicle, e quant il les avera bues, si li saudrunt hors a la plaie e espurgerunt la dedenz e tresben le sanerunt dehors.
Item bone medcine a plaie : Fetes saim de lard e pernez mel e farine de segle e vin e quisez tut ensemble e metez sur la plaie e ben le espurgerat e sanerat.
Item a tutes plaies, veilles e noveles : Pernez le ruge cholet e quisez en ewe od tut les truns, si en baignez les plaies.
Mult par est beon medcine.
Item a oster morte char de plaie : Pernez dure siue e sel e la cruste de pain de segle e un oef enter e la fiente de gars e les tresces de ail e metez en un pot e ardez tut ensemble sur le fu, que vus en eiez pudre e metez sur la morte char, si la mangera e ostera tute.
PUR RANCLE OSCIRE
Triblez e metez desure.
Item a rancle : Pernez aloigne e tanseie e triblez od mel e metez sure.
Item drap fet de chanve moillez en ewe e metez sure.
Item a rancle de seignee : Liez sure les foilles de cholet e un drap de chanve moillé en ewe.
PUR GUTE
A la gute u que ele seit : Pernez flur de seggle, si en fetes past od le jus de eble, e de cel past fetes deus turteus, e quisez sur les breses e pernez une dé crustes si chaude cum piez suffrir, si liez sur le mal e quant serra refreidi, remetez i un aultre e issi desque vus seez gari.
Item pernez planteine e solsequie e suredockes que l'en apele porales, pernez od les racines e la lancelé od sa racine e les foilles de sauz e la racine del glettuner e triblez forment ensemble e quisez en ewe desque a la terce part e donez a beivre le seir chaud e le matin freid.
Item veez ci merveillus oignement a gute : Pernez le gars e sun oint e le chat masle e virgine cire le peis de .iii. souz e tant cum vus purrez enpuigner od une mein de kersuns, e treis oignuns e oint de porc sauvage.
Mellez tut ensemble e triblez e pus metez el gars e quisez al fu le gars desque il seit ben quit e cuillez le seim que en curra, sil gardez e oignez la gute al fu.
Esprovee chose est.
Item si vus volez saver mun si la gute seit chaude u freide : Pernez mel e farine de furment u de seggle e fai cum enplastre, si i metez la nut.
A la gute festre, esprové mecine : Pernez uns peissuns que sunt apelez roches, si ardez en un noef pot, si en fetes poudre.
E pernez le jus de avence, si versez al pertus e emplez del pudre e fetes ço desque les pertuz seient ensecchiz e les plaies sanez.
E endementers que vus frez cest, fetes lui beivre le jus de avence.
Item a gute festre que est freide que fet les menuz pertus : Pernez le jus de avence e le blanc de l'oef oele mesure e flur de seggle e do ço fetes past, si en fetes un enplastre e metez sur le mal e liez desur un drap e seit iloques desqu il chece par sei meimes e si remetez autre. ço facez desque il seit gari.
Pur le chaud mal .i. ague, medcine esprovee : Pernez le coperun de bruere, sil fetes debatre tut menu, pus sil destemprez tut menu od ewe beneite, si donez al malade, si suera devant la .xii. hure.
Encuntre la gute chaive, medcines verraies : Pernez les piguns del corf tut vifs en lur ni e gardez que il ne atuchent tere e que il ne veient nule meisun, si les ardez en noef pot, si en fetes poudre e donez a beivre od ewe beneite e par la grace Deu garra.
Icest meimes garist le poagra.
Item pernez l'escorce del trus de ruge cholet e triblez ben e pernez del jus de kersun de ewe e eisil e mellez ensemble e bevez .ix. jurs ensemble en jun e garrez.
Al felun que nest del cors par boces : Bevez la plantaine e metez l'enplastre sure.
Item pernez artemesie e oculusscunse, si en fetes pudre, si metez sure.
Item pernez le jus de la racine del neir cardun, si donez a beivre, si fetes enplastre e liez sure e garra.
Si li fundement a homme est hors, medcines verraies : Pernez la ruge ere e metez en un noef pot e versez vin sure desque li pot seit pleins e quisez al fu desque a la terce part.
Pus le ostez del fu, si en bevez, le seir chaut e le matin freid.
Pus pernez de l'ere quite les foilles e liez al mal.
Item pernez sanicle e viole e thanseie e chanve e la mere des herbes e quisez cerveise de brais e bevez.
Item pernez cerfoil, si l'envolupez en estupes, e pus sil cuverez en la brese, tant que il seit quit, pus sil liez al fundement si chaud.
Encuntre rancle dedenz le cors : Pernez les greins de junipre e boillez en blanc vin e pus bevez de ço chaud le seir e le matin freid.
Item medcine verraie : Pernez le chenlange e boillez en cerveise de brais en un noef pot, sil coverez ben, que la chaline ne puisset issir, e donez a beivre al malade, le seir chaud e le matin freit.
Pur le mal des reins, medcines verraies : Pernez la racine de gletuner e triblez ben e versez sure cerveise e bevez le seir chaut e le matin freit.
Item boillez chenlange e morele en cerveise de brais en un noef pot, si en bevez le seir chaud e le matin freid.
Item fetes quitures desuz les garez.
Item pernez mel e peiz e bure e boillez ensemble, si oignez le mal al fu.
Encuntre tutes maneres de fevres, medcine esprovez : Quant le mal vus prendra, entrez en un chaut baigne e veez que voz braz ne atuchent l'ewe, e pernez ere terrestre e metez sur vostre teste, si vus fetes seigner de ambesdeus voz braz, si garrez.
Item a freide fevre : Pernez treis gutes de leit de femme que leite malle enfant e metez en un oef quit mol, si li donez a humer un poi devant iço que le mal li prenge.
Item as terteines : Cuillez treis plantes de planteine aprés le rescuns del solail e chantez vostre Pater Noster e donez li a beivre od ewe beneite quant il tremblera.
Item pernez le jus de artemesie e fetes tedve od oille, si en oignez par treis jurs sun cors.
Item as quarteines : Le jus de taneseie fetes tedve od oille, si oignez .iiii. jurs de ço sun cors, si garra sanz faille.
Si li homme ne puet dormir : Triblez ben les moreles e bevez le jus e eschaufez l'emplastre e liez entur le chef.
Si dormira ben e suef.
Item escrivez icest en foilles de lorer e metez desuz sun chief que il ne sace mot, si dormira ben :
Item mangez ben letues.
Encuntre mors de serpent : Triblez centoire e donez a beivre a l'homme u a quele beste que ço seit, si garra.
Item rue verte e fenuil quisez ben ensemble, si li donez a beivre.
Item si serpent u colevre est al cors de homme, triblez rue e destemprez od vostre urine meimes, si en bevez, si vus vaudra.
A estancher sanc : Triblez ben les foilles de aune, si i metez.
Icest meimes estanche la gute festre, si il est mis od sel e od ortie.
Item bevez le jus de sincfoil u bevez le jus de ache, si en frotez le frunt de ço : ço est encuntre le curs de narilles.
Pur sanc estancher de plaie :
Item escrivez icestes lettres en parchemin en deus lius, si li liez sur ambesdeus les quisses.